《题祝少卿西山暮景图》
明代·夏原吉

少卿卓荦人中英，襟怀万顷涵秋清。夙承鹗荐典郡牧，十年坐镇滁阳城。

滁阳四面山如玉，矗矗西山更奇独。根盘九地骇潜龙，势入层霄遏飞鹜。

少卿阅罢天闲驹，簿书不挠公堂虚。捲帘静对西山坐，夕阳正在山之隅。

红光闇淡照岩谷，翠色冥濛覆林麓。林边散乱樵负薪，岩畔纵横牧骑犊。

须臾牧去樵歌杳，翠敛红销山静悄。鸟旋松顶待归云，云护松窝邀宿鸟。

吁嗟此景世岂多，匡庐泰华徒嵯峨。少卿游宦此瞻眺，桑榆触目情如何。

我知少卿有高致，不学区区流俗计。西山暮景虽时看，报国丹心逾自励。

况今正际雍熙日，硕德耆英蒐用急。少卿素行简宸衷，肯放长歌考槃什。

愿言晚节多康宁，致君尧舜安斯氓。千年汗简留芳名，西山亦尔增光荣。

作者简介：（1366—1430）明江西德兴人，迁湖广长沙府湘阴，字惟哲。洪武二十三年举人。入太学，擢户部主事。永乐初进尚书，主持浙西、苏、松治水事。布衣徒步，日夜经划。七年，兼摄行在礼部、兵部、都察院事。十九年，以谏帝北征沙漠，系狱。二十二年，成祖死，仁宗即位，获释。累进太子少保、兼少傅，尚书如故。宣宗即位后，以旧辅益亲重。汉王高煦反，原吉与杨荣劝帝亲征平叛。宣德五年，卒官。历事五朝，外掌度支，内预机务，为政能持大体。卒谥忠靖。有《夏忠靖公集》。